
NHC-átmenetifém komplexek szintézise biológiai vizsgálatokra

Kulcsszavak: karbén; onkológia; citotoxicitás; gyógyszerrezisztencia
Az orvostudományban már hosszú évtizedek óta ismertek a fém-komplexek kedvező hatásai. A legismertebb fémvegyület, a ciszplatin széles körben alkalmazható a rákos megbetegedések kezelésére, számos kellemetlen mellékhatással is rendelkezik, illetve gyakran rezisztencia kialakulása tapasztalható a kezelések során, ezért nagy érdeklődés irányul a mai napig ezek kiküszöbölésére vagy csökkentésére.
Az irodalomban az elmúlt évtizedekben egyre többen számoltak be egy új típusú komplex vegyületcsalád bíztató biológiai viselkedéséről.[1] A Nukleofil Heterociklusos Karbének (NHC) olyan szerves molekulák, melyek képesek szinte a periódusos rendszer összes átmenetifémjével stabil kovalens komplexet alkotni. Ezek a komplexek a ciszplatintól eltérő hatásmechanizmus alapján működnek. Mára már igazoltan a sejtciklus G1-es szakaszában fejtik ki hatásukat,[1] így a ciszplatinnal ellentétben nem vezetnek úgynevezett másodlagos rák kialakulásához. Ezenkívül irodalmi példák alapján az is elmondható, hogy a szelektivitásuk is jóval nagyobb a rákos sejtekre a ciszplatinhoz képest,[2] mely szintén nagy előnyt jelent az akut mellékhatások elkerülésében. Az irodalomban a rezisztencia vonatkozásában azonban még csak néhány példát találni, ahol rezisztens sejtvonalakon is végeztek vizsgálatokat, ezért ez a terület keltette fel leginkább kutatócsoportunk figyelmét.
Munkánk során változatosan szubsztituált NHC vázakat és ezek réz-, arany-, ezüst- és platina-komplexeit állítottuk elő, melyeket az ELKH TTK Gyógyszerrezisztencia Kutatócsoportjával együttműködésben, egy parentális MES-SA, egy ABCB1-et overexpresszáló és egy doxorubicinnel szelektált rezisztens sejtvonalon vizsgáltunk.
A vizsgálatok alapján megállapítottuk, hogy a vázszerkezetek nagyban befolyásolják a sejtvonalakra gyakorolt toxicitást, illetve a köztük mért rezisztenciát. Az általunk vizsgált sorozatból kiválasztottunk egy alapszerkezetet, mely mind a toxicitás, mind a rezisztencia szempontjából kedvező eredményeket ért el és továbbfejleszthetőség szempontjából is igen kedvező tulajdonságokkal bír.

